b'\n_START_ARTICLE_\nSenusretas III\n_START_PARAGRAPH_\nSenusretas III (Senusretas Chakaura, pagal graikus \xe2\x88\x92 Sesostris III, vald\xc4\x97 apie 1878\xe2\x80\x931839 m. pr. m. e.) \xe2\x80\x93 penktasis dvyliktosios Egipto dinastijos faraonas._NEWLINE_Senusretas III pertvark\xc4\x97 Egipto administracin\xc4\xaf valdym\xc4\x85 apribodamas vietini\xc5\xb3 nomarch\xc5\xb3 teises. J\xc5\xb3 \xc4\xaftaka tuo metu buvo prad\xc4\x97jusi var\xc5\xbeytis su faraono. Ne\xc5\xbeinoma, kokiomis priemon\xc4\x97mis Senusretas III tai \xc4\xafgyvendino. Jo valdymo viduryje nustoti statyti prabang\xc5\xabs vietini\xc5\xb3 didik\xc5\xb3 kapai ir padaug\xc4\x97jo vidurin\xc4\x97s klas\xc4\x97s \xc5\xbemoni\xc5\xb3 kap\xc5\xb3 Abydose, Ozyrio kulto centre. Egiptas buvo suskirstytas \xc4\xaf kelias (3 ar 4) dideles administracines sritis, kurias vald\xc4\x97 viziriai su patar\xc4\x97jais. Senusreto III valdymo metu nubi\xc5\xb3 gentys prad\xc4\x97jo jud\xc4\x97ti \xc4\xaf \xc5\xa1iaur\xc4\x99 ir faraonas sureng\xc4\x97 kelias karines misijas jiems atremti. Egipto siena pietuose buvo nustatyta ties Semna. Tarp Semnos ir Bucheno pastatytos 8 tvirtov\xc4\x97s. Susisiekimas su Nubija buvo pagerintas praple\xc4\x8dant Pepio I laikais i\xc5\xa1kast\xc4\x85 kanal\xc4\x85 ties Elefantinu (pirmuoju Nilo slenks\xc4\x8diu). Senusreto III vald\xc5\xbeia \xc5\xbdemutin\xc4\x97je Nubijoje pasiek\xc4\x97 toki\xc4\x85 gali\xc4\x85, kad jis joje buvo garbinamas dar Naujosios karalyst\xc4\x97s prad\xc5\xbeioje. Faraonas buvo sureng\xc4\x99s bent vien\xc4\x85 karin\xc4\x99 misij\xc4\x85 \xc4\xaf Palestin\xc4\x85, kur u\xc5\xbe\xc4\x97m\xc4\x97 Sekmemo miest\xc4\x85 (tikriausiai Sekemas prie Efraimo kalno). Senusretas III pastat\xc4\x97 piramid\xc4\x99 Dah\xc5\xa1\xc5\xabre, karo dievo Monto \xc5\xa1ventykl\xc4\x85 Medamude. T\xc4\x99s\xc4\x97 prad\xc4\x97t\xc4\x85 ekspansij\xc4\x85 Nubijos regione, kur pastat\xc4\x97 did\xc5\xbeiulius upi\xc5\xb3 fortus Uronarte. Manoma, kad buvo koregentu s\xc5\xabnui Amenemiui III du de\xc5\xa1imtme\xc4\x8dius iki mirties._NEWLINE_Senusreto III piramid\xc4\x97s b\xc5\xabkl\xc4\x97 Dah\xc5\xa1\xc5\xabre yra prastos b\xc5\xabkl\xc4\x97s tiek d\xc4\x97l praeities ardytoj\xc5\xb3, tiek d\xc4\x97l neatsakingo XIX a. tyr\xc4\x97j\xc5\xb3 darbo, ta\xc4\x8diau jos po\xc5\xbeemin\xc4\x97s patalpos i\xc5\xa1silaikiusios neblogai. Nerasta po\xc5\xbeymi\xc5\xb3, kad faraonas buvo joje kada nors palaidotas. 1994 m. buvo rastas jo \xc5\xbemonos Nefret sarkofagas su brangenyb\xc4\x97mis. V\xc4\x97lesn\xc4\x97se istorijose Senusreto III veikla buvo sumai\xc5\xa1yta su jo bendravard\xc5\xbei\xc5\xb3 ankstesni\xc5\xb3 faraon\xc5\xb3 ir i\xc5\xa1 dalies su Ramzio II, kas l\xc4\x97m\xc4\x97 legendinio \xe2\x80\x9edid\xc5\xbeiojo Sesostrio\xe2\x80\x9c vaizdin\xc4\xaf.'